google/wiki40b huggingface dataset:
Οικογένεια Πατέρα

Η οικογένεια Πατέρα, με καταγωγή από τις Οινούσσες της Χίου, μεγαλούργησε και άφησε ανεξίτηλο το αποτύπωμά της στην ελληνόκτητη Ναυτιλία. Η ιστορία της οικογένειας ξεκίνησε με τον Ιωάννη Κωνσταντίνου Πατέρα (1829-1868), ο οποίος με την Ειρήνη Δ. Σκηνίτη, απέκτησαν τρεις κόρες, τις Μαρία (1849), Αννίτσα (1852), Καλλιόπη (1854) καθώς και τρεις γιους, τους Κωνσταντίνο (1856), Νικόλαο (1864) και Διαμαντή (1867).
Η οικογένεια του Διαμαντή Ιωάννου Πατέρα δραστηριοποιήθηκε στον κλάδο της ναυτιλίας, μέσω της Diamantis Pateras Ltd. London. Ο Διαμαντής Ι. Πατέρας (1867-1951) ήταν πλοίαρχος και πλοιοκτήτης. Παντρεύτηκε την Καλλιόπη, το γένος Παντελή Λύρα, με την οποία απέκτησε επτά (7) παιδιά, κατά σειρά τους Ιωάννη, Πανάγο, Παντελή, Στέφανο, Κατίγκω, Κώστα και Νίκο. 
Τα πρώτα χρόνια δραστηριοποιήθηκε σε συνεργασία με τους αδερφούς του Κωνσταντίνο (Χατζηπατέρα) και Νικόλαο, με τους οποίους απέκτησε στα τέλη του 19ου αιώνα ικανό αριθμό πλοίων, μεταξύ των οποίων τα «Ευαγγελίστρια» και «Δημήτριος». Επίσης, το 1905 μαζί με τις οικογένειες Λαιμού και Χατζηπατέρα απέκτησε το ατμόπλοιο «Μαριέττα Ράλλη». Το 1923 αγόρασε με τον μεγαλύτερο γιο του Ιωάννη, ο οποίος ήταν επίσης πλοίαρχος, το πλοίο «Διαμαντής Πατέρας» και άρχισε να δραστηριοποιείται ανεξάρτητα από τους αδελφούς του.
Στην οικογενειακή επιχείρηση εισήλθαν σταδιακά και οι υπόλοιποι πέντε αδερφοί του. Η οικογενειακή ναυτιλιακή επιχείρηση της οικογένειας του Διαμαντή Ι. Πατέρα διαδραμάτισε σημαίνοντα και διακριτό ρόλο στην άνθηση της ελληνικής και παγκόσμιας ναυτιλίας, χάρη στις εύστοχες και αποτελεσματικές κινήσεις της στον χώρο, με χαρακτηριστικά τη διορατικότητα, τη σύνεση, τη συνέπεια και την αποτελεσματικότητα.
Αξιοσημείωτη είναι και η επέκταση της οικογενειακής δραστηριότητας στον βιομηχανικό τομέα. Το 1932, ο τέταρτος γιος, Στέφανος Δ. Πατέρας, αφού ολοκλήρωσε τις διδακτορικές του σπουδές στη Χημεία, ίδρυσε την ελληνική εταιρεία Βιβεχρώμ που δραστηριοποιείται στον κλάδο των χρωμάτων και βερνικιών, η οποία αποτελεί, μέχρι και σήμερα, μία από τις μεγαλύτερες και πιο γνωστές επιχειρήσεις χρωμάτων στην Ελλάδα.
Η αγάπη της οικογένειας για τον συνάνθρωπο, τον τόπο καταγωγής της, αλλά και ολόκληρη τη χώρα, καθώς και το ιδιαίτερο ενδιαφέρον για τους ανθρώπους της θάλασσας, μετουσιώνεται στην αγαθοεργό δράση της μέσω του Ιδρύματος Ιωάννου Δ. Πατέρα που από τη δεκαετία του 1970 προσφέρει απρόσκοπτα βοήθεια και στήριξη σε ευαίσθητες κοινωνικές ομάδες, στη ναυτιλία, στην παιδεία και, προπάντων, στο νησί των Οινουσσών.
Παναγιώτης Οικονόμος

Βιογραφία

Γεννήθηκε το 1851 στο Ζυγοβίστι της Γορτυνίας. Σπούδασε για δύο χρόνια στη Φιλοσοφική Σχολή του Εθνικού Πανεπιστημίου Αθηνών και μετεκπαιδεύτηκε στην Γερμανία (1871-1875) με υποτροφία του Συλλόγου προς Διάδοσιν των Ελληνικών γραμμάτων. Εκεί σπούδασε παιδαγωγική και φιλοσοφία στο Πανεπιστήμιο της Λειψίας και το Πανεπιστήμιο της Ιένας, όπου αναγορεύτηκε διδάκτωρ.
Επέστρεψε στην Ελλάδα και διορίστηκε Διευθυντής του πρότυπου σχολείου της Θεσσαλονίκης, διευθυντής των Διδασκαλείων Θεσσαλίας, Πειραιώς και Αθηνών. Διετέλεσε Γενικός Διευθυντής της δημοτικής εκπαίδευσης στο Υπουργείο της Παιδείας και Γενικός Διευθυντής της Εκπαίδευσης στην Κρήτη. Υποστήριζε το συνδιδακτικό σύστημα ενώ εξέφρασε την αντίθεση του στον περιορισμό των ωρών διδασκαλίας των αρχαίων ελληνικών στα σχολεία. Από το 1911 έως το 1917 αποτέλεσε σύμβουλος της Εν Αθήναις Αρχαιολογικής Εταιρείας. Για την συνεισφορά του στον παιδαγωγικό τομέα, του απονεμήθηκε το 1883 από τον Χαρίλαο Τρικούπη ο Αργυρός Σταυρός του Τάγματος του Σωτήρος.
Απεβίωσε το 1931 στην Αθήνα.
Windows 2000

Τεχνικές πληροφορίες

Ο έλεγχος ανταπόκρισης σε συνθήκες πίεσης, που γινόταν στα Windows 2000 κάθε βράδυ κατά τη διάρκεια της ανάπτυξης, αντιστοιχούσε σε τρεις μήνες λειτουργίας μέχρι και 1.500 υπολογιστών.
Ανοικτή πρόσβαση στην Ελλάδα

Η ανοικτή πρόσβαση σε επιστημονικά συγγράμματα στην Ελλάδα παρέχεται από αποθετήρια που συντηρούνται από διάφορα ακαδημαϊκά ιδρύματα. Υπάρχουν μια σειρά από συλλογές διδακτορικών και άλλων εργασιών στην Ελλάδα που στεγάζονται σε ψηφιακά αποθετήρια ανοιχτής πρόσβασης. Περιέχουν ακόμη άρθρα περιοδικών, κεφάλαια βιβλίων, και άλλο υλικό για δωρεάν ανάγνωση.
Τον Μάρτιο του 2018, ο βρετανικός οργανισμός Ευρετήριο Αποθετηρίων Ανοιχτής Πρόσβασης ανέφερε ότι υπάρχουν 36 αποθετήρια στην Ελλάδα. Το Εθνικό Ίδρυμα Ερευνών, το Πανεπιστήμιο Πατρών και το Πανεπιστήμιο Πειραιώς είχαν τα μεγαλύτερα αποθετήρια.
Τον Ιούνιο του 2018, ο Σύνδεσμος Ελληνικών Ακαδημαϊκών Βιβλιοθηκών εξέδωσε δήλωση υποστηρίζοντας την ανοικτή πρόσβαση.
Θέσαρ Αθπιλικουέτα

Συλλογική Καριέρα

Προερχόμενος από τις ακαδημίες της τοπικής Οσασούνα, ο Αθπιλικουέτα πραγματοποίησε το ντεμπούτο του στην Πριμέρα Ντιβιζιόν στις 8 Απριλίου 2007, σε μια εκτός έδρας ήττα της ομάδας του με 0–2 από την Ρεάλ Μαδρίτης, παρά το γεγονός ότι ήταν μέλος της δεύτερης ομάδας της Οσασούνα. Ξεκίνησε την καριέρα του ως μέσος.
Την σεζόν 2007–08, εξαιτίας αρκετών τραυματισμών των συμπαικτών του, ο Αθπιλικουέτα σταθεροποιήθηκε ως βασικός στην πρώτη ομάδα σε ηλικία μόλις 18 ετών αποτελώντας μια ποιοτική επιλογή, κυρίως στη θέση του δεξιού μπακ. Κατάφερε να διατηρήσει την θέση του στη βασική ενδεκάδα και την επόμενη σεζόν 2008-09, συμμετέχοντας σε όλους τους αγώνες της ομάδας του εκτός από δύο.
Στις 21 Ιουνίου 2010, η γαλλική Μαρσέιγ επιβεβαίωσε πως βρέθηκε η χρυσή τομή με την Οσασούνα για την μεταγραφή του Αθπιλικουέτα, με ένα τετραετές συμβόλαιο με αντίτιμο 7 εκατομμύρια ευρώ. Μια βδομάδα αργότερα, η ομάδα της Ναβάρρας επιβεβαίωσε την συμφωνία, με το ποσό της μεταγγραφής να αγγίζει περίπου τα €9,5 εκατομμύρια, ανάλογα με τις εμφανίσεις. Στο ντεμπούτο του στο Τσάμπιονς Λιγκ, σε έναν εντός έδρας αγώνα απέναντι στην Σπαρτάκ Μόσχας, σκόραρε το μοναδικό γκολ του αγώνα, αλλά ως αυτογκόλ.
Στις 27 Νοεμβρίου 2010, στα πρώτα λεπτά μιας εντός έδρας νίκης με 4–0 απέναντι στην Μονπελιέ ΣΚ - που σήμαινε πως η Μαρσέιγ ανέβαινε στην κορυφή του βαθμολογικού πίνακα - ο Αθπιλικουέτα υπέστη ρήξη χιαστών, μένοντας εκτός αγωνιστικών χώρων για έξι μήνες.

Διεθνής Καριέρα

Το 2007, ο Αθπιλικουέτα κατέκτησε το Ευρωπαϊκό Πρωτάθλημα Ποδοσφαίρου παικτών κάτω των 19 με την την Εθνική Ισπανίας U-19, όντας αρχηγός της ομάδας, συμμετέχοντας σε πέντε παιχνίδια και σκοράροντας ένα γκολ. Λίγο αργότερα, αναβαθμίστηκε στην Εθνική Ισπανίας U-21, έχοντας επιλεγεί για το Ευρωπαϊκό Πρωτάθλημα του 2009 σε αυτή την κατηγορία στην Σουηδία, ξεκινώντας βασικός σε τρία ματς στην φάση των ομίλων.
Στις 11 Μαϊου 2010, ο 20χρονος Αθπιλικουέτα περιλήφθηκε στην αρχική λίστα 30 παικτών της Εθνικής Ισπανίας από τον ομοσπονδιακό προπονητή Βιθέντε Ντελ Μπόσκε, ενόψει του Παγκοσμίου Κυπέλλου του 2010. Τελικά όμως, δεν αποτέλεσε μέλος της τελικής αποστολής της Εθνικής Ισπανίας.
Βερνάρδος Δ΄ του Μπάντεν-Ντούρλαχ

Βιογραφία

Ήταν ο δευτερότοκος γιος του Ερνέστου μαργράβου του Μπάντεν-Ντούρλαχ και της Ελισάβετ των Χόεντσολερν, κόρης του Φρειδερίκου Α΄ μαργράβου του Βρανδεμβούργου-Άνσμπαχ.
Το 1553 απεβίωσε σε ηλικία 36 ετών και τάφηκε στο Πφόρτσχαϊμ. Ήταν άγαμος και τον διαδέχθηκε ο νεότερος αδελφός του Κάρολος Β΄ μάργραβος του Μπάντεν-Ντούρλαχ.
Άγιοι Απόστολοι Βοιωτίας

Ιστορικό διοικητικών  μεταβολών  Καράμουσας

Η  Καράμουσα είχε, όπως και πολλές άλλες περιοχές της Ελλάδας, αξιόλογες διοικητικές μεταβολές, κατά τον 19ο και 20ο αιώνα, που σε γενικές - συνοπτικές γραμμές έχουν ως εξής:
Δημήτριος Άρχος

Βιογραφία

Γεννήθηκε το το 1907 στην Κερασιά Αρκαδίας. Καταγόταν από πολύτεκνη οικογένεια και ολοκλήρωσε το Γυμνάσιο στην Τρίπολη. Αποφοίτησε από την Νομική Σχολή του Πανεπιστημίου Αθηνών και εν συνεχεία πραγματοποίησε, με υποτροφία, μεταπτυχιακές σπουδές Ποινικού Δικαίου σε πανεπιστήμια στην Γερμανία και στις ΗΠΑ. Υπήρξε μέλος της Ένωσης Ελλήνων Ποινικολόγων.
Ήταν διευθυντής του πολιτικού γραφείου του Αλέξανδρου Παπαναστασίου και το 1944-45 διατέλεσε γενικός γραμματέας του Υπουργείου Ταχυδρομείων, Τηλεγράφων και Τηλεφώνων (ΤΤΤ) στην κυβέρνηση του Γεωργίου Παπανδρέου, ενώ το 1950-52 χρημάτισε γενικός γραμματέας του Υπουργείου Δικαιοσύνης στις τότε κεντρώες κυβερνήσεις Πλαστήρα-Βενιζέλου, στις οποίες ο Γεώργιος Παπανδρέου ήταν αντιπρόεδρος. 
Για πρώτη φορά ήταν υποψήφιος βουλευτής Αρκαδίας στις εκλογές του 1950 με το Κόμμα Γεωργίου Παπανδρέου, χωρίς να εκλεγεί. Στις εκλογές του 1963 και του 1964 πολιτεύτηκε με την Ένωση Κέντρου και εκλέχθηκε βουλευτής Αρκαδίας και στις δύο αναμετρήσεις. Διατέλεσε κοσμήτορας της Βουλής. Μετά την Μεταπολίτευση εντάχθηκε στο ΠΑΣΟΚ, με το οποίο και εκλέχθηκε ξανά βουλευτής Αρκαδίας στις εκλογές του 1977.
Από το 1977 έως το 1981 ήταν ο εισηγητής του ΠΑΣΟΚ στην Βουλή για τα θέματα του Υπουργείου Βιομηχανίας. 
Ο Δημήτριος Άρχος απεβίωσε στις 23 Σεπτεμβρίου 1993, σε ηλικία 86 ετών. Ήταν νυμφευμένος με την Έλλη Μακρίδου, η οποία είχε πεθάνει το 1987.
Τα σκυλιά του θανάτου

Πλοκή

Η κυβέρνηση των ΗΠΑ ξόδεψε 25 εκατομμύρια δολάρια για να εκπαιδεύσει μια αγέλη από άγρια Ροτβάιλερ. Το φορτηγό όμως που τα μετέφερε ανατράπηκε και πήρε φωτιά. Τα πιο πολλά από τα σκυλιά κάηκαν στις φλόγες και όσα επέζησαν κατέφυγαν σε μια ήσυχη ορεινή κωμόπολη

Παραγωγή

Η ταινία ήταν η πρώτη από τις έξι ταινίες 3-D του παραγωγού Ερλ Όουενσμπυ. Η ταινία ήταν επίσης μια από τις πολλές 3-D κυκλοφορίες του 1983 μάζι με το Amityville 3-D, το Jaws 3-D και το Friday the 13th Part III καμία βέβαια από αυτές τις ταινίες δεν ήταν ιδιαίτερα επιτυχημένη.
Φανούρης Γουνδουλάκης

Σταδιοδρομία σε συλλόγους

Ξεκίνησε το επαγγελματικό ποδόσφαιρο την περίοδο 2000-01 στην Καλαμάτα, που τότε αγωνιζόταν στην Α΄ Εθνική. Κέρδισε θέση βασικού τα επόμενα χρόνια όταν η ομάδα είχε υποβιβαστεί στη Β΄ Εθνική.
Τον Ιανουάριο του 2004, πήρε μεταγραφή στον Πανιώνιο και σχεδόν αμέσως πήρε θέση βασικού. Υπήρξε αναντικατάστατο μέλος της ομάδας που κατέλαβε την πέμπτη θέση στο πρωτάθλημα δύο συνεχόμενες χρονιές (2006-07 και 2007-08), με προπονητή τον Έβαλντ Λίνεν και μετείχε στο κύπελλο ΟΥΕΦΑ και στο Ιντερτότο. Μια από τις σημαντικότερες στιγμές του στον νεοσμυρνιώτικο σύλλογο υπήρξε την περίοδο 2007-08, όταν στον εκτός έδρας αγώνα των ομίλων του κυπέλλου ΟΥΕΦΑ, επί της Χέλσινγκμποργκς (1-1), σημείωσε ένα καταπληκτικό σε εκτέλεση τέρμα. 
Το καλοκαίρι του 2013 και ενώ ο Πανιώνιος αντιμετώπιζε σοβαρά οικονομικά προβλήματα τα τελευταία χρόνια, αποφάσισε έπειτα από εννέα χρόνια συνεχούς παρουσίας να αποχωρήσει, υπογράφοντας συμβόλαιο συνεργασίας με τον Πλατανιά. Παρέμεινε για 4 χρονιές ποδοσφαιριστής της Χανιώτικης ομάδας και το καλοκαίρι του 2017 αποκτήθηκε από τη Δόξα Δράμας. Το καλοκαίρι του 2018 αποκτήθηκε από τον Α.Ο. Αιγάλεω.

Διεθνής σταδιοδρομία

Υπήρξε διεθνής με την εθνική Ελπίδων 15 συνολικά φορές την περίοδο 2003-2005, ενώ συμμετείχε και στην ολυμπιακή ομάδα που έλαβε μέρος στους Ολυμπιακούς Αγώνες του 2004, χωρίς να αγωνιστεί.
Δημήτρης Νόλλας

Βιογραφικό

Ο Δημήτρης Νόλλας γεννήθηκε το 1940 στην Αδριανή Δράμας από γονείς Ηπειρώτες. Η οικογένειά του εκτοπίστηκε από τα βουλγαρικά στρατεύματα Κατοχής και το 1943 εγκαταστάθηκαν στην Αθήνα. Σπούδασε στην Αθήνα και την Φρανκφούρτη νομικά και κοινωνιολογία χωρίς να ολοκληρώσει τις σπουδές του καθώς η οικογενειακή επιχείρηση από την οποία αντλούσε το εισόδημά του, χρεοκόπησε. Έκτοτε έζησε και εργάστηκε για μεγάλα διαστήματα στην Δυτική Ευρώπη (1962-1975). Έγραψε και ραδιοσκηνοθέτησε παιδικές εκπομπές για το ραδιόφωνο και σκηνοθέτησε για την κρατική τηλεόραση ενημερωτικές εκπομπές (1975-97).
Δίδαξε τεχνική σεναρίου στο τμήμα επικοινωνίας του Παντείου Πανεπιστημίου (1993-95). Στην δεκαετία του '80 συνεργάστηκε σε σενάρια κινηματογραφικών και τηλεοπτικών παραγωγών με τους σκηνοθέτες Χατζή, Παναγιωτόπουλο, Αγγελόπουλο, Γ. Σμαραγδή, Φ. Λαμπρινό και Π. Βούλγαρη. Από το 2004 έως το 2007 διετέλεσε πρόεδρος του Δ.Σ. του Εθνικού Κέντρου Βιβλίου.
Ζει και εργάζεται στην Αθήνα. Έχει γράψει διηγήματα και νουβέλες. Η συλλογή διηγημάτων του "Το τρυφερό δέρμα" βραβεύτηκε το 1983 με το Κρατικό Βραβείο Διηγήματος. Το 1993 βραβεύεται μυθιστόρημά του "Ο τύμβος κοντά στη θάλασσα" με το Κρατικό Βραβείο Μυθιστορήματος και η συλλογή "Τα θολά τζάμια" με το Βραβείο Διηγήματος Περιοδικού Διαβάζω, το 1997. Το 2004 βραβεύεται με το βραβείο Ουράνη της Ακαδημίας Αθηνών για την συλλογή διηγημάτων του "Ο παλαιός εχθρός".
Ελισάβετ της Σαξονίας

Βιογραφία

Ήταν η δεύτερη κόρη του Ιωάννη της Σαξονίας και της Αμαλίας-Αυγούστας των Βίττελσμπαχ, κόρης του Μαξιμιλιανού Α΄ Ιωσήφ της Βααρίας.
Οικογένεια Βον Έρικ

Η Οικογένεια Βον Έρικ είναι μια οικογένεια που αποτελείται από επαγγελματίες παλαιστές. Τα πραγματικά τους επίθετα είναι "Άντκισον", αλλά όλα τα μέλη που έγιναν παλαιστές, πήραν το επίθετο "Βον Έρικ".

Ο πρώτος Βον Έρικ

Ο πατριάρχης της οικογένειας είναι Φριτζ Βον Έρικ (αληθινό όνομα Τζακ Άντκισον). Γεννήθηκε το 1929 και πέθανε από το 1997. Εκπαιδεύτηκε από τον Στου Χαρτ και αγωνίστηκε στα National Wrestling Alliance, World Class Championship Wrestling, AWA.

Διακρίσεις

Συνολικά η οικογένεια έχει κατακτήσει 119 τίτλους, ομαδικούς και ατομικούς. Ο αριθμός μπορεί να φαντάζει μεγάλος, αλλά πρόκειται για όλα τα μέλη της οικογένειας, οπότε δικαιολογείται. Ο σημαντικότερος τίτλος είναι το Διηπειρωτικό Πρωτάθλημα WWE από τον Κέρι Βον Έρικ. Το 2009 εισήχθη στο τιμητικό Hall of Fame του WWE.
Γραμμωτή νεροχελώνα

Γεωγραφική κατανομή

Απαντάται στη Βαλκανική χερσόνησο (Βοσνία-Ερζεγοβίνη, Κροατία, Αλβανία, Βουλγαρία, Σερβία, Βόρεια Μακεδονία, Μαυροβούνιο, Ελλάδα), στην Τουρκία, στην Κύπρο, στο Ισραήλ και στη Συρία. Η κατανομή του είδους στον ελλαδικό χώρο περιλαμβάνει την ηπειρωτική Ελλάδα, την Πελοπόννησο, την Εύβοια, την Κρήτη, αρκετά νησιά του Αιγαίου και Ιονίου.

Περιγραφή

Το μήκος χελύου (καβουκιού) δεν ξεπερνά τα 30 cm. Τα θηλυκά είναι μεγαλύτερα από τα αρσενικά.

Βιολογία

Τρέφεται κυρίως με ασπόνδυλα αλλά και με ψάρια, αμφίβια, μικρά φίδια, πτώματα και φυτά. Τα θηλυκά γεννούν 4-6 αυγά σε τρύπες που σκάβουν σε μαλακό χώμα. Τα νεογνά έχουν μήκος χελύου 3-3.5cm και φέρουν 3 τρόπιδες κατά μήκος του. Τα θηλυκά ωριμάζουν σεξουαλικά μετά και το 10ο έτος της ηλικίας τους.
Πασχάλης Δούκας

Βιογραφία

Γεννήθηκε το 1924 και ανέπτυξε αντιστασιακή δράση με την ΕΠΟΝ και τον ΕΛΑΣ στο Παγγαίο.
Για τους αγώνες του τιμωρήθηκε υπηρετώντας τη θητεία του στο Α΄ Τάγμα Σκαπανέων σε στρατόπεδο στη Μακρόνησο (στα 1947) και είχε αποπειραθεί να αυτοκτονήσει κόβοντας τις φλέβες του. Επίσης, διώχθηκε και εξορίστηκε και την περίοδο της χούντας.

Πολιτική σταδιοδρομία

Εντάχθηκε στην ΕΔΑ (αργότερα ήταν μέλος της κεντρικής επιτροπής του ΚΚΕ Εσωτερικού) και εξελέγη βουλευτής Καβάλας το 1964.
Το 1989 διορίστηκε Νομάρχης Έβρου, υπηρετώντας ως το 1990.
Απεβίωσε τον Αύγουστο του 1999.
Δημήτριος Στεφανόπουλος

Βιογραφία

Γεννήθηκε στην Πάτρα και ήταν γιος του δικαστικού Σπυρίδωνος Στεφανόπουλου. Στα νεανικά του χρόνια και το 1910 είχε λάβει μέρος στους Πανελλήνιους αγώνες σκοποβολής, τα Α΄ ελευθέρια όπως ονομάστηκαν, όπου ήταν από τους διακριθέντες με 23 επιτυχίες και 107 βαθμούς κέρδισε το έπαθλο που ήταν μιά «διόπτρα εντός θήκης».
Σπούδασε νομικά και ιδιώτευσε στην Πάτρα ως δικηγόρος. Στους βαλκανικούς πολέμους πολέμησε με το 12ο σύνταγμα πεζικού όπου είχε καταταχτεί.
Ασχολήθηκε με την πολιτική και από το 1920 εκλεγόταν συνεχώς βουλευτής. Διετέλεσε υπουργός αγορανομίας (1935) και υπουργός εφοδιασμού (1946) στην Κυβέρνηση Τσαλδάρη Απριλίου 1946.
Απεβίωσε στην Πάτρα στις 11 Νοεμβρίου 1973. Ήταν παντρεμένος με τη Βρισηΐδα Φιλοπούλου, κόρη του δημοσιογράφου Κωνσταντίνου Φιλόπουλου και της Καλλιόπης Πράτσικα, μέλους της οικογενείας Πράτσικα, και γιος του ήταν ο πρώην Πρόεδρος της Ελληνικής Δημοκρατίας Κωστής Στεφανόπουλος.
Ιβουπροφαίνη

Η ιβουπροφαίνη είναι μη στεροειδές αντιφλεγμονώδες φάρμακο. Ανήκει στα παράγωγα του προπιονικού οξέος. Έχει αντιφλεγμονώδη, αναλγητική και αντιπυρετική δράση. Έχει χρησιμοποιηθεί για τη θεραπεία της ρευματοειδούς αρθρίτιδας και της οστεοαρθρίτιδας. Αναστέλλει αντιστρεπτά την κυκλοξυγενάση (σε αντίθεση με την ασπιρίνη η οποία συνδέεται ομοιοπολικά και μη αντιστρεπτά με την Cox), με αποτέλεσμα την αναστολή της σύνθεσης προσταγλανδίνων, οι οποίες μεσολαβούν στη φλεγμονή, αλλά έχει λιγότερο έντονες παρενέργειες στο γαστρεντερικό (δυσπεψία, αιμορραγία) από την ασπιρίνη. Επίσης έχει αντιαιμοπεταλιακές δράσεις, αλλά σχετικά ήπιες και μικρής διάρκειας σε σχέση με την ασπιρίνη. Γενικά έχει αγγειοδιασταλτική δράση. Η ιβουπροφαίνη συμπεριλαμβάνεται από το Παγκόσμιο Οργανισμό Υγείας στον κατάλογο απαραιτήτων φαρμάκων, φάρμακα τα οποία θεωρούνται απαραίτητα για την παροχή βασικών υπηρεσιών υγείας. Αρχικά διαθέσιμη ως Brufen, τώρα η ιβουπροφαίνη είναι διαθέσιμη με εμπορικές ονομασίες όπως Motrin, Nurofen, Advil, Nuprin κ.ά.
Η Ιβουπροφαίνη ενδέχεται να ανεβάσει την αρτηριακή πίεση για αυτό δεν συνίσταται σε υπερτασικά άτομα
Βαν Γουίλιαμς

Βιογραφία

Ο Γουίλιαμς γεννήθηκε στη Νέα Υόρκη τον Δεκέμβριο του 1966. Ξεκίνησε να παίζει μουσική με διάφορα τοπικά συγκροτήματα, πριν μετακομίσει στο Σιάτλ το 1993.

Αφού έκανε οντισιόν για να αναλάβει τα τύμπανα των Nevermore αντικαθιστώντας τον Μαρκ Άρινγκτον, ηχογράφησε μαζί τους το ομώνυμο άλμπουμ τους, το 1995. Το συγκρότημα γνώρισε επιτυχία στους κύκλους του heavy metal κοινού με τους δίσκους "Dreaming Neon Black" (1999) και "Dead Heart In A Dead World" (2000) και κυκλοφόρησε επτά στούντιο δίσκους, ένα ΕΡ και ένα ζωντανά ηχογραφημένο άλμπουμ μέχρι το 2010. Το 2011, ο κιθαρίστας Τζεφ Λούμις και ο Γουίλιαμς έβγαλαν κοινή ανακοίνωση ότι αποχωρούν από το συγκρότημα, αφήνοντας ως μοναδικά μέλη των τραγουδιστή Γουόρελ Ντέιν και τον μπασίστα Τζιμ Σέπαρντ.

Ο Γουίλιαμς σχημάτισε τους Pure Sweet Hell με τον μπασίστα Κρις Άιχορν, τον τραγουδιστή Τζιμ Κόλσον και τον κιθαρίστα Ντιν Στέρνμπεργκ, όπου εκτός από τα τύμπανα ανέλαβε και τα φωνητικά. Το 2011 κυκλοφόρησαν το άλμπουμ "Spitting at the Stars".

Τον Ιούνιο του 2012, δημιούργησε μαζί με τον πρώην τραγουδιστή των Iced Earth, Ματ Μπάρλοου και τον κιθαρίστα Φρέντι Βιντάλες, τους Ashes of Ares. Στις 6 Σεπτεμβρίου 2013, κυκλοφόρησε ο ομώνυμος δίσκος τους με το συγκρότημα να περιοδεύει για την προώθηση του.

Ο Γουίλιαμς είναι μέλος των Armageddon από το 2012 και των Ghost Ship Octavius από το 2013. Εκτός από το μουσικό κομμάτι, έχει εκτελέσει χρέη γραφίστα δημιουργώντας το λογότυπο των Artisan για το ντέμο τους το 2003, το λογότυπο των Nevermore και το εξώφυλλο του "Like Prayers on Deaf Ears" των Shaded Enmity.
Ράλι Ιντιανάπολις 500

Ο αγώνας Ιντιανάπολις 500 (Indianapolis 500) ή συντομότερα Indy 500, διεξάγεται κάθε χρόνο στην Αμερική, στην πίστα της Ιντιανάπολις και την περίοδο του Σαββατοκύριακου της ημέρας μνήμης των Πεσόντων, στην πολιτεία Ιντιάνα. Αποτελεί τον σημαντικότερο αγώνα στους αμερικανικούς αγώνες μονοθέσιων (Indycar).
Ο πρώτος αγώνας έληξε στις 30 Μαΐου 1911, με πρώτο νικητή τον Ρέι Χαρούν στον αγώνα 500 μιλίων. Από το 1950 έως το 1960, το Ιντιανάπολις 500, ήταν μέρος του παγκόσμιου πρωταθλήματος Φόρμουλα 1, αλλά συμμετείχαν σε αυτό, κατά κύριο λόγο, μόνο αμερικανικές ομάδες. Κατά καιρούς, το ράλι έχει αλλάξει διάφορα ονόματα. Η Τζάνετ Γκάθρι έγινε η πρώτη γυναίκα που πήρε μέρος στον αγώνα Ιντιανάπολις 500 στις 29 Μαΐου 1977.
Σταθμός Αγγίστης Σερρών

Γεωγραφία - Αξιοθέατα

Ο Σταθμός Αγγίστης βρίσκεται προς τα ανατολικά όρια με την Περιφερειακή Ενότητα Δράμας, στο τέλος του φαραγγιού του ποταμού Αγγίτη και νότια του ποταμού. Απέχει 12 χλμ. Α.-ΝΑ. από τη Νέα Ζίχνη, 40 χλμ. Α.-ΝΑ. από τις Σέρρες, 30 χλμ. ΝΔ. από τη Δράμα. Μέχρι τον Β' Παγκόσμιο Πόλεμο ήταν ο σιδηροδρομικός σταθμός της Αγγίστας από την οποία απέχει περίπου 5 χλμ. ΒΑ. Το παλιό σταθμαρχείο έχει μετατραπεί σε αστυνομικό τμήμα και η απέναντί του αποθήκη της παλιάς σιδηροδρομικής γραμμής στεγάζεται το Πολιτιστικό Κέντρο του χωριού. Σε λόφο της άκρης του χωριού υπάρχει μακεδονικός τάφος του 3ου αι. π.Χ. στη θέση που προϋπήρχε προϊστορικός οικισμός της Ύστερης Εποχής Χαλκού και ο οποίος έχει χαρακτηριστεί αρχαιολογικός χώρος. Στην τοποθεσία "Παλιοκόστρα" έχουν βρεθεί επιφανειακά ευρήματα από τη Μέση Νεολιθική εποχή έως τους βυζαντινούς χρόνους. Βόρεια είναι η παραδοσιακή πέτρινη γέφυρα του Αγγίτη ποταμού που σηματοδοτεί και το τέλος του φαραγγιού (ή Στενά Πέτρας ή Βράους σύμφωνα με τους ντόπιους).

Διοικητικά

Ως οικισμός αναφέρεται το 1920 με την ονομασία Σιδηροδρομικός Σταθμός Αγγίστης να ανήκει στην τότε κοινότητα Βιτάστης (Κρηνίδας). Το 1934 με το ΦΕΚ 131Α - 16/04/1934 συστάθηκε κοινότητα με έδρα τον ίδιο τον οικισμό. Σύμφωνα με το σχέδιο Καλλικράτης αποτελεί την Τοπική Κοινότητα Σταθμού Αγγίστης που υπάγεται στη Δημοτική Ενότητα Αλιστράτης του Δήμου Νέας Ζίχνης και σύμφωνα με την απογραφή του 2011 έχει πληθυσμό 177 κατοίκους.
Τζον Κέι

Πρώτα χρόνια και εκπαίδευση

Γεννήθηκε στο Ώκλαντ της Νέας Ζηλανδίας, στις 9 Αυγούστου του 1961. Ο πατέρας του, Τζορτζ, απεβίωσε από καρδιακή προσβολή το 1967. Μαζί με τις δύο αδερφές του μεγάλωσε έχοντας μόνο τη μητέρα του, που ήταν εβραϊκής και αυστριακής καταγωγής.
Παρακολούθησε μαθήματα στο Γυμνάσιο του Μπερνσάιντ και έλαβε ένα μπάτσελορ στις σπουδές Εμπορίου στον τομέα της Λογιστικής από το Πανεπιστήμιο του Καντέρμπερι, το 1981.Παρακολούθησε επίσης μαθήματα στο πανεπιστήμιο του Χάρβαρντ, χωρίς όμως να πάρει από εκεί πτυχίο.
Το 1995, εργάστηκε στη Merrill Lynch ως επικεφαλής του ασιατικού ξένου συναλλάγματος στη Σιγκαπούρη. Την ίδια χρονιά προήχθη σε διευθυντή. Ορισμένοι συνεργάτες του τον αποκαλούσαν "χαμογελαστό δολοφόνο" επειδή παρέμενε χαρούμενος ακόμα και όταν απέλυε δεκάδες εργαζομένους, λόγω της ρωσικής οικονομικής κρίσης του 1998. Υπήρξε μέλος της Επιτροπής Ξένου Συναλλάγματος στην Ομοσπονδιακή Τράπεζα της Νέας Υόρκης (New York Federal Reserve Bank ) από το 1999 ως το 2001.
Παντρεύτηκε το 1984 με την Μπρονάου και έχουν 2 παιδιά.

Πολιτική καριέρα

Η πολιτική του καριέρα ξεκίνησε ουσιαστικά με την εκλογή του στη νέα εκλογική περιφέρεια της Έλενσβιλ. Στις εκλογές του 2002 ο Κέι κέρδισε την έδρα με πλειοψηφία 1.705 ψήφων έναντι του Γκάρι Ράσελ (Εργατικός). Ο Κέι επανεξελέγη με άνεση στις εκλογές του 2005. Το 2004 ανέλαβε οικονομικός εκπρόσωπος της Αντιπολίτευσης. Έπειτα από την παραίτηση του Ντον Μπρας, ο οποίος ενεπλάκη σε σκάνδαλο με εξωσυζυγική σχέση, ο Κέι έγινε αρχηγός της Αντιπολίτευσης.

Πρωθυπουργός

Στις 8 Νοεμβρίου του 2008 το Εργατικό Κόμμα ηττήθηκε από το Εθνικό Κόμμα του Κέι στις γενικές εκλογές, οι οποίες έθεσαν τέλος στην εννιάχρονη διακυβέρνηση από την Έλεν Κλαρκ. Ο Κέι έγινε επίσημα πρωθυπουργός στις 19 Νοεμβρίου του 2008 και σχημάτισε κυβέρνηση συνασπισμού με δύο ακόμα κόμματα. Τον Νοέμβριο του 2011 κέρδισε ξανά τις γενικές εκλογές, όπως και το Σεπτέμβριο του 2014.
H νέα του κυβέρνηση ορκίστηκε και ανέλαβε καθήκοντα στις 8 Οκτωβρίου 2014.
Ο Τζον Κέι ανακοίνωσε την παραίτησή του στις 5 Δεκεμβρίου 2016, ώστε να αφοσιωθεί περισσότερο στην οικογένειά του. Στις 12 Δεκεμβρίου 2016 τον διαδέχτηκε ο Μπιλ Ίνγκλις.
AirHelp

Ιστορία

Η AirHelp ιδρύθηκε τον Ιανουάριο του 2013 από τον διευθύνοντα σύμβουλο ο Henrik Zillmer, Nicolas Michaelsen (ΚΟΑ) και ο Greg Roodt (ΚΟΤ). Στους ιδρυτές αργότερα εντάχθηκε ο Poul Oddershede (CFO) επενδυτή του Skype  και επιχειρηματίας της Morten Lund.
Η AirHelp παρουσιάστηκε από το TechCrunch ως νέο μέλος του τον Χειμώνα του 2014 στην κατηγορία της παγκοσμίου φήμης νέας Silicon Valley εταιρεία υπό την προστασία της YCombinator. Η εταιρεία ξεκίνησε τη δράση της από τις Ηνωμένες Πολιτείες, τον Μάρτιο του 2014.Τον Μάιο, ανακοινώθηκαν οι υπηρεσίες με την ενσωμάτωση του Gmail  στο ετήσιο Tech Crunch στην έκτακτη εκδήλωση της Νέας Υόρκης. Η ενσωμάτωση του Gmail επιτρέπει μέσω της AirHelp να αναζητήσετε μέσω του λογαριασμού σας στο Gmail για να βρείτε την πτήση που μπορεί να είναι επιλέξιμες για αποζημίωση σύμφωνα με το νόμο.
Η AirHelp έλαβε το 2014 το βραβείο Spark award στο εναρκτήριο  Συνέδριο Collision Conference που πραγματοποιήθηκε στο Λας Βέγκας τον Μάιο της ίδιας χρονιάς. Η εταιρεία τιμήθηκε με το βραβείο μεταξύ 30 διαφορετικών εταιρειών τεχνολογίας, ξεκινόντας την επιλογή από συνολικά 500 συμμετέχοντες. Επίσης, τον Μάιο του 2014, η AirHelp ονομάστηκε το καλύτερο start up της Δανίας στα Nordic Startup Awards.
Τον Οκτώβριο του 2015, η εταιρεία κάνει την παρουσίαση της κατάταξη αεροπορικών εταιρειών, που βαθμολογεί τις αεροπορικές εταιρείες με βάση διάφορους παράγοντες, συμπεριλαμβανομένων παροχές υπηρεσιών και εμπειρία των επιβατών κατά την άφιξη και αναχώρηση.